text: La Mercè, a la pantalla | Barcelona Cultura
  La Mercè, a la pantalla
  Concerts i altres actes de la Festa Major es podran seguir en directe per internet.
  Les festes majors són sinònim de sortir de casa, de trobada en comunitat, de celebració col·lectiva... Però no tothom pot o vol viure la festa d'aquesta manera, i no necessàriament perquè no els agradi la programació. La Mercè en obert permet seguir una part de les activitats de la Festa Major sense moure's de casa. Tots els dies es retransmetran concerts en directe, i també altres actes destacats de La Mercè, començant pel Pregó, que oferirà betevé dijous 23 a les 19 h i que enguany anirà a càrrec de la líder veïnal Custodia Moreno.
  D'actes de cultura popular, se'n faran molts en streaming, especialment la diada de la patrona, el 24 de setembre: a les 12 h la Diada Castellera, una hora més tard l'Exhibició Falconera de la Mercè, a les 17.15 h la Cavalcada, i a les 19.45 h la Festa del Foc, aquesta última amb una espectacular posada en escena amb totes les bèsties de foc i colles de diables infantis i adultes de la ciutat al passeig de Gràcia.
  Pel que fa a la música, sempre un dels plats forts de La Mercè, des del sofà podreu gaudir dels concerts d'Ayom, Arc de Triomf, Lildami, Orquestra Àrab de Barcelona, Marcel & Júlia, Canzoniere Grecanico Salentino, The Tyets i Barcelona Gipsy Balkan Orchestra. Això només el 23, perquè el 24 es connectarà amb les actuacions d'Aziza Brahim, The Crab Apples, Cristian de Moret, Sara Roy, Senio & Cor Brutal, Mariola Membrives, Sofia Gabanna i Los Enemigos. La varietat d'estils musicals seguirà present a la pantalla el 25 de setembre amb les retransmissions en directe dels concerts de Mosaic, Joana Serrat, Roba Estesa, Sense Sal i Pepet i Marieta. Finalment, diumenge 26 les càmeres seguiran els bolos de Porto Bello, Suu i La Fúmiga, aquests últims amb la també valenciana Samantha d'artista convidada.
  Tots els horaris i més informació, al web de La Mercè.
  La intel·ligència artificial, aplicada a la música
  La intel·ligència artificial serà cada cop més present arreu, però quin potencial creatiu té l'aplicació...
  Concert de Cala Vento per inaugurar una nova edició del Cruïlla Tardor
  El cicle també oferirà, entre d'altres, les actuacions de Mala Rodríguez, Balkan Paradise Orchestra,...